อัด408ล้านปั้นที่ปรึกษาช่วยรากหญ้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ครม.ดันออมสินธ.ก.ส. ลุยโครงการหมอหนี้ ทำบัญชีครัวเรือนเพื่อเป็นหลักฐานขอสินเชื่อในอนาคต 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบโครงการที่ปรึกษาอาสาสมัครทางการเงินของครัวเรือน (หมอหนี้) ตามที่นายกรณ์ จาติกวณิช รมว.คลัง รายงานว่าจะเข้าไปให้ความรู้และสร้างความเข้าใจแก่ประชาชนในการจัดทำบัญชีครัวเรือน ซึ่งถือเป็นหลักฐานสำคัญในการขอสินเชื่อต่างๆ ในอนาคต
ทั้งนี้ ได้มอบหมายให้ธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน เป็นผู้ดำเนินงานในโครงการในปี 2554 โดยมีเป้าหมายจำนวน 8.8 หมื่นราย แบ่งเป็นการคัดเลือกอาสาสมัครหรือบุคลากรเพื่อเข้ามาอบรมกับ ธ.ก.ส. 2.6 หมื่นราย และธนาคารออมสินอีกจำนวน 6.2 หมื่นราย โดยให้เงินช่วยเหลือค่าใช้จ่ายอาสาสมัคร 408 ล้านบาท ซึ่งให้เบิกจ่ายจากงบกลางปี 2554 
“เป็นการพัฒนาอาสาสมัครและบุคลากรให้มีความรู้และไปสร้างความรู้ความเข้าใจให้กับประชาชนในการจัดทำบัญชีครัวเรือน ซึ่งถือเป็นเครื่องมือที่มีความสำคัญ และถือเป็นข้อมูลพื้นฐาน หากประชาชนจำเป็นต้องใช้เพื่อขอสินเชื่อ หรือติดต่อกับระบบราชการต่างๆ” นายวัชระ กล่าว
นายวัชระ กล่าวอีกว่า หากมีค่าใช้จ่ายต่างๆ ที่เกิดจากการดำเนินโครงการดังกล่าว ให้ทางกระทรวงการคลังและสำนักงบประมาณไปพิจารณา